SL Uradni list Evropske unije L 11/21

ODLOČBA KOMISIJE

z dne 5. januarja 2006

o spremembi Priloge B k Direktivi Sveta 88/407/EGS in Priloge II k Odločbi 2004/639/ES glede določitve uvoznih pogojev za uvoz semena domačega goveda

(notificirano pod dokumentarno številko C(2005) 5840)

(Besedilo velja za EGP)

(2006/16/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 88/407/EGS z dne 14. junija 1988 o zahtevah za zdravstveno varstvo živali, ki veljajo za promet med državami članicami Evropske skupnosti in za uvoz globoko zamrznjenega semena domačih živali iz vrst govedi (1), in zlasti prvega pododstavka člena 10(2), člena 11(2) in drugega odstavka člena 17 Direktive,

ob upoštevanju naslednjega:

(1) Direktiva Sveta 2003/43/ES (2) spreminja Direktivo 88/407/EGS, zato je treba preoblikovati Odločbe Komisije v zvezi s pogoji za zdravstveno varstvo živali za uvoz semena domačega goveda v Skupnost.

(2) Zato je Komisija sprejela Odločbo 2004/639/ES z dne 6. septembra 2004 o določitvi uvoznih pogojev za uvoz semena domačega goveda (3), ki združuje uvozna pravila za semena domačega goveda v enem samem aktu.

(3) Težave pa so se pojavile pri uvozu semena samcev goveda iz tretjih držav zaradi manjkajočih ali nepravilnih podatkov v Prilogi B k Direktivi 88/407/EGS in v Prilogi II k Odločbi 2004/639/ES, ki ju je treba zato ustrezno spremeniti.

(4) Da se gospodarskim subjektom omogoči prilagoditev na nove pogoje iz te odločbe, je primerno določiti prehodno obdobje, v katerem se pod nekaterimi pogoji sme v Skupnost uvažati seme domačega goveda, ki je v skladu s pogoji iz vzorca veterinarskega spričevala, veljavnega pred datumom začetka uporabe te odločbe.

(5) Ukrepi, določeni v tej odločbi, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Priloga B k Direktivi 88/407/EGS se spremeni v skladu s Prilogo I k tej odločbi.

Člen 2

Priloga II k Odločbi 2004/639/ES se nadomesti s Prilogo II k tej odločbi.

Člen 3

Za prehodno obdobje, ki se konča 31. marca 2006, države članice odobrijo uvoz semena domačega goveda, če je tako seme:

(a) v skladu s pogoji iz vzorca veterinarskega spričevala v Prilogi II k Odločbi 2004/639/ES, ki je bila veljavna pred datumom začetka uporabe te Odločbe; in

(b) opremljeno s takim ustrezno izpolnjenim spričevalom.

Člen 4

Ta odločba se uporablja od 1. januarja 2006.

Člen 5

Ta odločba je naslovljena na države članice.

V Bruslju, 5. januarja 2006 Za Komisijo Markos KYPRIANOU Član Komisije

(1) UL L 194, 22.7.1988, str. 10. Direktiva, kakor je bila nazadnje spremenjena z Odločbo Komisije 2004/101/ES (UL L 30, 4.2.2004, str. 15).

(2) UL L 143, 11.6.2003, str. 23.

(3) UL L 292, 15.9.2004, str. 21. Odločba, kakor je bila spremenjena z Odločbo 2005/290/ES (UL L 93, 12.4.2005, str. 34).

PRILOGA I Drugi pododstavek poglavja I(1)(d) Priloge B k Direktivi 88/407/EGS se nadomesti z: „Pristojni organ lahko dovoli, da se testi iz (d) izvedejo na vzorcih, zbranih v karantenskem centru. V tem primeru se obdobje karantene iz (a) ne sme začeti pred datumom vzorčenja. Če katera koli žival reagira pozitivno na kateri koli test iz (d) jo je treba takoj odstraniti iz enote za izolacijo. Če so živali v skupinski izolaciji, se obdobje karantene iz (a) za preostale živali ne sme začeti, dokler ni odstranjena žival, ki je pozitivno reagirala na test.“